**О Д Г О В О Р**

на пратеничко прашање од пратеникот Јован Гинев поставено на 67-та седница на Собранието на Република Македонија

одржана на 30 јули 2009 година

Со цел за електрификација на неелектрифицираните населени места во Република Македонија, Владата на Република Македонија секоја година во рамките на буџетот обезбедува средства за електрификација на истите. Со изградбата на електричната мрежа наведените села, истите ќе се приклучат на електродистрибутивната мрежа во овие реони преку која ќе се врши снабдување со електрична енергија на потрошувачите. За реализација на оваа активност, во Министерството за економија формирано е Координационо тело, составено од претставници на Министерството за економија, Министерството за финансии, Министерството за трнаспорт и врски, Министерството за внатрешни работи, Министерството за локална самоуправа, АД МЕПСО, ЕВН Македонија АД Скопје и Ад ЕЛЕМ. Координационото тело врши оценка на условите за електрификација и дава предлози за електрификација на селата кои се позитивно оценети. Основни критериуми за оценување на условите за електрификација се: услови за живеење и престојување на жителите, број на стални и привремени жители во селото, состојба на пристапните патишта, обработливи површини, сточен фонд, услови за натамошен стопански развој и интерес на жителите за електрификација, како и ставот на локалната самоуправа и електродистрибутивна подружница надлежна за селото. Врз основа на овие критериуми, по предлог на координационото тело и со Одлука на Владата на РМ бр. 19-7294/1 од 26 декември 2007 год. Министерството за економија на АД МЕПСО префрли средства во висина од 15.351.000,00 денари за електрификација на неелектрифицираните населени места: Црвена Нива-општина Кочани, Полошко - општина Кавадарци, Брник - општина Новаци и Меровски Бачила - општина Тетово.

Во член 2 од наведената Одлука нагласено е дека АД МЕПСО е должен средствата да ги користи исклучиво за утврдената намена, да ги организира, координира и реализира активностите како и да доставува три месечни извештаи до Министерството за економија за текот на реализацијата на електрификацијата на селата.

Согласно член 60 од Законот за енергетика (Службен весник на РМ бр.63/06 и 106/08) само операторот на дистрибутивниот систем, односно ЕВН Македонија АД Скопје има право да ја надградува и проширува дистрибутивната мрежа. Оваа одредба не е во коализија со Законот за јавни набавки ( Службен весник на РМ бр. 136/07) каде во член 99 е наведено дека договорниот орган спроведува постапка со преговарање без претходно објавување на оглас за набавка на стоки, работи и услуги од технички причини, односно од причини врзани за заштита на ексклузивните права, каде договорот може да го изврши само одреден економски оператор. Министерството за економија во соработка со Министерството за финансии и Министерството за локална самоуправа - биро за регионален развој согласно постојната законска регулатива ќе изнајде соодветно решение за правниот субјект кој ќе го потпише Договорот за градба со ЕВН Македонија АД Скопје за електрификација на гореспоменатите села.